Nundisturbada tochen mesanotg

Lucia schai allerta en siu letg. Ella ei attenta a mintga stec. Siu aug, il vegl Vernon, sto bandunar mintga mument la casa, tratga ella e spetga sin ch’igl esch sesiari. Finalmein eis ei aschilunsch. Tenor experientscha sa ella ch’il vegl tuorna buca avon mesanotg. Ussa eis ei las diesch. A Lucia restan pia exact duas uras per encurir las muneidas veglias che Vernon ha zuppau en stiva. Quei sa ella per franc. Ella seglia ord letg e seschlueta tras igl esch che colligia sia stanza culla stiva. Palpond enquera ella la claviala dalla cazzola da pei. La stanza vegn illuminada d’ina glisch oranscha. Ella entscheiva ad encurir. Leutier ha ella grond quitau da gie buca far disuorden. Tut las caussas ch’ella pren ord ils truchets dalla scaffa e camoda metta ella puspei exact en lur liug. Quei che Lucia sa denton buca saver ei ch’igl aug tuorna gia suenter in’ura.
Sco mintga sera fa el ina spassegiada el parc. Da leu vesa el la glisch brausla e l’umbriva d’in utschac che semuenta en stiva. „Quella stria zepla!“, marmugna el. „Jeu hai bein saviu ch’ella fufrogni suenter mia collecziun da muneidas… Ti mo spetga, ti ladra. Quella ga vegnel jeu a traplar tei, buca persuls, mobein cun in polizist. El va bufatg tochen tier igl esch-casa. Leu tila el ora ils calzers ed entra aschi quiet sco mo pusseivel. Sc’in giat seschlueta el ell’alzada sisura per telefonar alla polizia. El vul en mintga cass buca disturbar Lucia vid sia tscherca. Igl inspectur Logo ei beinspert sil plaz. Vernon ha declarau ad el exactamein la situaziun al telefon.
Lucia ei gest alla fin d’encurir ella camoda e vul attaccar il puffen grond ch’ella auda canera on zuler. El medem mument mira Vernon sch’el vesi aunc la glisch che sclarescha tras la fessa sut igl esch-stiva. „Quella ga eis ti a mauns!“, tratga Vernon. El arva bufatg igl esch-casa e lai entrar igl inspectur Logo. Gest en quei mument stezza Lucia la cazzola e camina puspei tras igl esch che colligia las duas stanzas. Ella va spert enta letg e fa sco sch’ella durmess.
Ils dus umens arrivan avon igl esch-stiva. La glisch sut igl esch ei buc da veser pli. Zachergiond arva Vernon igl esch-stiva. Cheu ei tut stez. Vernon envida la cazzola dil plantschiu su. „Jeu garanteschel a Vus ch’ella era aunc en quella stanza avon diesch secundas. Jeu hai gie viu la glisch tras la sdrema digl esch!“ El arva igl esch che va en stanza da Lucia ed entra vilaus. Lucia leva sinsè e damonda tgei che seigi schabegiau. „Mia cara, jeu hai viu naven dil parc ch’ei ardeva ina cazzola en stiva e co ti mavas per la stanza entuorn ed encurevas mias muneidas.“
Lucia lai secapescha buca valer quei e di ch’ella hagi durmiu gl’entir temps. Igl inspectur Logo mira entuorn en stiva. Tut para dad esser en uorden e nuot lai percorscher ch’enzatgi hagi encuretg enzatgei.
„Ussa hai jeu secapescha negins mussaments ch’ella hagi encuretg mes daners!“, manegia Vernon da quei trumpaus. „Jeu hai quintau da traplar ella ensemen cun Vus. Igl ei numnadamein buca l’emprema gada ch’ella engola da mei.“ „Signur Vernon, quei havein nus anflau ora ualti spert“, ri Logo. „Jeu vegnel a dir a Vus immediat, sche Vus haveis sbagliau ni sche Vossa niaza di manzegnas!“
Daco sa Logo dir quei aschi spert?